Bekfluitjie: Vic Viviers
Jacobus PJ (Vic) Viviers
Gebore en grootgeword in die verre Noord-Transvaalse bosveld gedurende die groot depressie en moeilike jare van die tweede wêreldoorlog.
Hy en sy wederhelf kruip tans weg in Wildernis se wildernis tussen Knysnaloeries en 'n verstommende verskeidenheid voëllewe, waar blouape tussen die pers blomme van die bosklimop, soms bietjie lastig raak. Dit alles met 'n panoramiese uitsig oor die Langvleimeer, die roep van jakkalsvoëls en visarende en die Indiese Oseaan se veraf druising.
Volgens Vic is hy 'n professionele syferman met 'n onderdrukte kunstalent en skeppingsdrang. Hy het hom al besig gehou met ewigdurende beweging [te vergeefs], motorontwerp ;-), skilder en beeldhou, maar deesdae meestal met koperwerk en fotografie. Ouderdom is besig om Vic se verslawing aan ski en backpacking 'n stadige knou toe te dien…
Hy ondervind van tyd tot tyd 'n drang om 'n gedig neer te pen – nie poëtiese diep goed nie, maar eerder iets oor die oomblik – heelwat hiervan by of van sy braaivuurtjie en soms maar sommer lekker nonsies, "maar die goed is vir my soos foto's – dit laat my terugdink aan 'n besondere oomblik".
Hy is ook 'n man wat 'n slag kan slaan met die mondfluitjie, gaan luister gerus na sy pragtige liedjies en videos HIER